היינץ כריסטיאן שטראכה

קורות חיים

שטראכה, טכנאי שיניים בהכשרתו, היה פעיל בפוליטיקה של וינה מאז שנת 1991, והחליף בשנת 2004 את הילמאר קבס כמנהיג מפלגת החירות האוסטרית בווינה.
כבר בגיל 15 היה שטראכה חבר בארגון תלמידים גרמני-לאומני שפועל בווינה הנקרא ונדליה ("Wiener pennale Burschenschaft Vandalia"),שם הוא בא במגע עם קיצונים ימניים כמו גוטפריד קושל, ראש ה- VAPO שהוחרם מאוחר יותר ופרנץ ראדל. הוא התאהב בגודרון, בתו של נורברט בורגר, שעימה יצא במשך שבע שנים, ובילה עימה ועם משפחתה סופי שבוע רבים בקירשברג אם וקאסל. מאוחר יותר התייחס שטראכה לנורברט בורגר גם כ "תחליף לאב". במגע עמו, הוא הכיר אנשי ימין קיצוניים נוספים.
על פי חוקר האנטישמיות ג'וליאן ווצל (2012), משתמש שטראכה באופן קבוע במונח "החוף המזרחי", צופן המשמש בסצנה הימנית הקיצונית לנוף הפוליטי והתקשורתי ה"יהודי" כביכול של ארצות הברית.
ב-1990 השתתף שטראכה כחבר "מפלגת החירות" במערכת בחירות שאירגנה הקבוצה - "לא למבול הזרים". המועמד המוביל של הקבוצה היה היורש רוזנקרנץ היימין, וברשימת הבחירות שלו הגישו מועמדות גם מכחיש השואה גרד הונסיק, וחברו של שטראכה, פרנץ ראדל. הקבוצה נפסלה בגלל שזוהתה כקבוצה נאצית.
שטראכה נחשב כתלמידו של המנהיג הוותיק של מפלגת החירות האוסטרית, ירג היידר, אך החל להתנגד לו כתוצאה ממאבק שהלך וגדל בתוך המפלגה בינואר 2005. לאחר סדרה של הפסדים בבחירות המדינה, פשטו שמועות כי שטראכה יתמודד על תפקיד מנהיג המפלגה הלאומית כנגד אורסולה האובנר אחותו של ירג היידר. סיכון גבוה של תבוסה מול שטראכה היה כנראה אחת הסיבות אשר גרמו לירג היידר להקים מפלגה חדשה, הברית למען עתיד אוסטריה (BZÖ).
מאז הפילוג, התוצאות של מפלגת החירות האוסטרית בבחירות המדינה היו מעורבות בין המפלגות, אך היא עלתה על הציפיות בבחירות בווינה שנערכו באוקטובר 2005. שטראכה עצמו היה מועמד מוביל בווינה, והמפלגה קיבלה 14.9% מהקולות.
בשנת 2010, בבחירות לראשות העיר וינה, למועצת העיר ולמועצות האזוריות, קיבלה מפלגתו של שטראכה 26% מהקולות, תוצאה שהגדילה את מספר המושבים במועצת העיר ל- 27. התמיכה בשטראכה הייתה חזקה ביותר בקרב צעירים מתחת לגיל 30.
בינואר 2007 פורסמו תמונות סטילס שנלקחו מצילום וידאו אשר צולם בסוף שנות ה-80 של המאה ה-20. בתמונות אלה נראה שטראכה במדים צבאיים כשהוא משתתף לכאורה בפעילויות הדרכה צבאיות, ובנוסף מצדיע הצדעה נאצית. שטראכה דחה את ההאשמות, וטען שזו תמונה בה הוא מזמין בירה ולא מצדיע.
בבחירות שנערכו באוקטובר 2017 זכתה מפלגת החירות בראשותו ב-26% מהקולות וב-18 בדצמבר הוא התמנה לסגן הקנצלר בממשלתו של סבסטיאן קורץ.
במאי 2019 פורסם סרטון וידאו אשר צולם באיביזה לפני בחירות 2017 ובו נראה שטראכה מנהל משא ומתן עם מי שהציגה עצמה כקרובה של איש עסקים רוסי, ובו הבטיח לה סיוע בהסרת חסמים באוסטריה בתמורה לתמיכה כלכלית לא חוקית בקמפיין. בעקבות פרסום הסרטון התפטר שטראכה מתפקידו כסגן הקאנצלר ומהנהגת מפלגת החירות.

יחסיו לישראל וליהדות

הקהילה היהודית בווינה מחרימה את מפלגתו של שטראכה בשל עברה הנאצי. עמדה זו נתמכת על ידי ממשלת ישראל. למרות עברה הנאצי של מפלגתו, שטראכה טוען שהוא תומך באופן עקבי בישראל ובציבור היהודי בארצו ובאירופה. הוא הדגיש את תמיכתו בישראל במבצע עופרת יצוקה ובאירועי המשט לעזה.
בשנת 2010 נפגש שטראכה עם סגן השר הישראלי איוב קרא. קרא זכה לגינוי על כך מהקהילה היהודית במדינה. באפריל 2016 ביקר שטראכה בישראל בהזמנת מפלגת "הליכוד", נפגש עם בכירים מהמפלגה וכן ביקר ב"יד ושם". משרד החוץ הישראלי התנגד לביקור זה. לאחר כניסתה של המפלגה לקואליציה ולממשלת אוסטריה בשנת 2017, הנחה ראש ממשלת ישראל, בנימין נתניהו, להחרים את שרי המפלגה. אף על פי כן, חבר הכנסת יהודה גליק נפגש עם שטראכה. שטראכה הביע תמיכה בהעברת השגרירות האוסטרית לירושלים, אך בהמשך התנה זאת בהסכמה כלל אירופית.
בשנת 2018 הקהילה היהודית בווינה החרימה את טקס יום השואה הממלכתי בגלל השתתפותו של שטראכה. באותה שנה הציע שטראכה לאסור שחיטה כשרה באוסטריה.